1 Samuela
Chapter 16
Sa tukuna vei Samuela o Jiova, " Me cava soti na dede ni nomu tagicaki Saula tiko, mo raica Ni'u sa sega ni vinakata me liutaki Isireli? Tawana na nomu tavaya, ena waiwai ka lako; au sa talai iko ki vei Jese na kai Peceliema, Ni'u sa vakarautaka oti e dua na luvena vei Au me tui."
2 Sa tukuna o Samuela, "Me'u na lako rawa vakacava? Kevaka sa na rogoca oqo o Saula, ena vakamatei au." Sa tukuna mai o Jiova, "Kauta e dua na bulumakau yalewa vata kei iko ka tukuna, 'Au sa lako mai me vakacaboi soro vei Jiova.'
3 "Mo sureti Jese ki na vakacaboi soro, Au na qai vakaraitaka vei iko na ka mo cakava, mo lumuta vei Au o koya Au na cavuta na yacana vei iko."
4 Sa cakava o Samuela na veika sa tukuna vua o Jiova ka lako ki Peceliema. Era sa sautaninini na qase ni koro o ya ena nona lako mai ka taroga sara, "O sa lako tiko mai ena veivinakati?"
5 Sa sauma mai, Ena veivinakati, au sa lako tiko mai kina me vakacaboi soro vei Jiova. Mo ni vakasavasavataki kemuni ka lako mai vei au ki na vakacaboi soro." Sa vakasavasavataki Jese kei iratou na luvena ka sureti iratou ki na vakacaboi soro.
6 Sa qai yaco, ni ratou sa lako mai, sa raici Iliapi, sa tukuna sara, "Sa dua, na i lumuti i Jiova sa tu oqo e matana!"
7 Ia, o Jiova sa vosa vei Samuela ka vaka: "Kua ni raica na kena i rairai se na kena balavu, baleta Ni'u sega ni vinakati koya. O Jiova sa sega ni raica me vaka sa raica na tamata; na tamata sa raica na veika e taudaku, o Jiova sa raica na yalona."
8 Sa kacivi Amenatave mai o Jese ka sa lako ena matai Samuela ka sa tukuna kina, "O Jiova talega sa sega ni digitaki koya oqo."
9 O Jese sa kacivi Sama mai, sa tukuna o Samuela, "O Jiova talega sa sega ni digitaki koya oqo."
10 Sa vakavuna o Jese me ratou lako e matai Samuela e vitu na luvena. Sa tukuna mai o Samuela, "O Jiova sa sega ni digitaka e dua vei ira oqo."
11 Sa taroga mai o Samuela vei Jese, "Era sa tiko kece beka oqo na luvemu?" Sa sauma mai, "Sa vo ga o koya e gone duadua, o koya oqori sa vakatawana tiko na sipi." Sa tukuna mai o Samuela vei Jese, "Me kau mai o koya, ni da na sega ni dabe vakavo ni sa basika mai."
12 Sa qai kau mai o koya. Sa rui damusa, ka serau na yaloka ni matana, qai tagane vinaka dina. Sa tukuna mai o Jiova, "Tucake ka lumuti koya, ni sai koya sara ga oqo!"
13 Sa taura na waiwai o Samuela ka lumuti koya ena kedratou maliwa na tacina, sa lako mai na Yalo i Jiova vei Tevita mai na siga o ya ka lako yani. Sa tucake o Samuela ka lako ki Rama.
14 Sa lako tani mai vei Saula na Yalo i Jiova ka sa vakasosataki koya tiko e dua na yalo ca mai vei Jiova.
15 Era sa tukuna vei Saula na nona dauveiqaravi "Sa dina, e dua na yalo ca mai vei Jiova sa vakaleqai iko tiko.
16 "Mo ni vakaroti ira mada na nomuni tamata era sa tiko e matamuni, me vakasaqarai mai e dua na tamata sa matai sara ena api, me dau vakatagi vei kemuni ni sa dau lako mai na yalo ni veivakasosataki mai vei Jiova me tarai kemuni, me rawa ni o ni na vinaka kina."
17 Sa qai tukuna o Saula vei ira na nona tamata, "Me kau mai vei au e dua na dau qiriqiri vinaka, me vakasaqarai mai."
18 E dua vei ira na dauveiqaravi sa sauma mai, "Raica, au sa kunea e dua na luvei Jese na kai Peceliema sa matau sara ena vakatagi, e tamata qaqa, e tamata ni valu, e dauvosa vakaqaseqase, e tamata rairai vinaka ka sa tiko vata kei koya o Jiova."
19 Sa vakau i tukutuku o Saula vei Jese ka tukuna, "Me kau mai o Tevita na luvemu o koya sa dauvakana sipi tiko."
20 O Jese sa taura e dua na asa, ka vakavodoka kina na madrai kei na saqa waini kei na luve ni me ka sa vakauta yani vei Tevita ki vei Saula.
21 Sa lako mai o Tevita vei Saula ka tu e matana. Sa lomani koya sara vakalevu o Tevita ka sa dau cola i yaragi talega vei Saula.
22 Sa vakauitukutuku tale o Saula vei Jese ka tukuna, "Au kerea me tiko ga o Tevita e mataqu, ni'u sa taleitaki koya vakaidina."
23 Sa qai yaco oqori, ni sa tarai Saula tiko na yalo ca mai vei Jiova, sa dau qiria nai vakatagi e ligana o Tevita. Oqo sa dau vakabulabulataki Saula ka sa dau vinaka kina. Sa qai dau yali yani na yalo e dauveivakasosataki e tiko vua.
lus_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn